PATVIRTINTA

BALTPOOL UAB generalinės direktorės

2010 m. vasario 4 d. įsakymu Nr. 2

**BALTPOOL UAB SUPAPRASTINTŲ PIRKIMŲ TAISYKLĖS**

**TURINYS**

|  |  |  |
| --- | --- | --- |
| I. | BENDROSIOS NUOSTATOS | 1 |
| II. | SUPAPRASTINTUS PIRKIMUS ATLIEKANTYS ASMENYS | 2 |
| III. | SUPAPRASTINTŲ PIRKIMŲ ATLIKIMO ETAPAI | 3 |
| IV. | METINIS PIRKIMŲ PLANAVIMAS | 3 |
| V. | PIRKIMO INICIAVIMAS | 3 |
| VI. | SUPAPRASTINTŲ PIRKIMŲ BŪDAI | 3 |
| VII. | PIRKIMO DOKUMENTAI | 5 |
| VIII. | SUPAPRASTINTŲ PIRKIMŲ PASKELBIMAS | 7 |
| IX. | PARAIŠKŲ IR PASIŪLYMŲ PATEIKIMAS | 7 |
| X. | PARAIŠKŲ IR PASIŪLYMŲ NAGRINĖJIMAS,VERTINIMAS | 8 |
| XI. | DERYBOS | 8 |
| XII. | MAŽOS VERTĖS PIRKIMŲ YPATUMAI | 9 |
| XIII. | PIRKIMO SUTARTIS | 9 |
| XIV. | ATASKAITŲ VIEŠŲJŲ PIRKIMŲ TARNYBAI PATEIKIMAS | 10 |
| XV.  XVI.  XVII | PRETENZIJŲ NAGRINĖJIMAS  BAIGIAMOSIOS NUOSTATOS  PRIEDAI:  1 priedas. Paslaugų sąrašas.  2 priedas. Tiekėjų apklausos pažymos forma. | 10  10  10 |

**I. BENDROSIOS NUOSTATOS**

1. BALTPOOL UAB(toliau – Bendrovė) supaprastintų pirkimų taisyklių (toliau – Taisyklės) tikslas – nustatyti Bendrovės supaprastintų pirkimų organizavimo ir atlikimo tvarką, supaprastintus pirkimus atliekančius asmenis, supaprastintų pirkimų būdus, jų pasirinkimo sąlygas, pirkimo dokumentų rengimo, pateikimo ir paaiškinimo tiekėjams, pirkimų paskelbimo, paraiškų ir pasiūlymų rengimo, ataskaitų Viešųjų pirkimų tarnybai pateikimo reikalavimus, pretenzijų nagrinėjimo ir kitas su pirkimų procesu susijusias procedūras.

2. Taisyklės privalomos visiems Bendrovės struktūriniams padaliniams ir jų darbuotojams.

3. Šiose Taisyklėse reglamentuojami prekių, paslaugų ir darbų viešieji pirkimai (toliau -supaprastinti pirkimai):

3.1. kurių vertė mažesnė už tarptautinio pirkimo vertės ribas (prekėms ir paslaugoms -mažesnė kaip 1 336 234 Lt (387 000 eurų), o darbams - mažesnė kaip 16 728 816 Lt (4 845 000 eurų));

3.2. Taisyklių 1 priede nurodytų paslaugų pirkimai neatsižvelgiant į pirkimo vertę;

3.3. Viešųjų pirkimų įstatymo 9 straipsnio 14 dalyje nurodyti pirkimai (t. y. tuo atveju, kai pirkimo vertė yra ne mažesnė negu nustatyta tarptautinio pirkimo vertės riba, - atskiroms pirkimo dalims, kurių kiekvienos vertė yra mažesnė kaip 276 224 Lt (80 000 eurų) - perkant paslaugas ar panašias prekes, 3 452 800 Lt (1 000 000 eurų) - perkant darbus, jeigu bendra tokių pirkimo dalių vertė yra ne didesnė kaip 20 procentų bendros visų pirkimo dalių vertės;

3.4. mažos vertės pirkimai, kai prekių ar paslaugų pirkimo vertė yra mažesnė kaip 100 000 Lt, o darbų pirkimo vertė yra mažesnė kaip 500 000 Lt.

Tarptautinio pirkimo vertės ribos yra 2004 m. kovo 31 d. Europos Parlamento ir Tarybos direktyvoje 2004/17/EB dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų tvarkos derinimo nustatytos, Europos Komisijos tikslinamos ir Europos Sąjungos oficialiame leidinyje skelbiamos viešojo pirkimo vertės ribos. Tarptautinio pirkimo vertės, mažos vertės pirkimų ribos ir kitos Taisyklėse nurodytos pirkimų vertės nustatytos be pridėtinės vertės mokesčio.

4. Taisyklės netaikomos pirkimams, nurodytiems Lietuvos Respublikos viešųjų pirkimų įstatymo (toliau – Viešųjų pirkimų įstatymas) 10 straipsnyje.

5. Supaprastinti pirkimai atliekami laikantis lygiateisiškumo, nediskriminavimo, abipusio pripažinimo, proporcingumo ir skaidrumo principų, konfidencialumo ir nešališkumo reikalavimų, siekiant įsigyti Bendrovei reikalingų prekių, paslaugų ar darbų racionaliai naudojant tam skirtas lėšas.

6. Supaprastinto pirkimo pradžią ir pabaigą apibrėžia Viešųjų pirkimų įstatymas.

7. Taisyklėse vartojamos sąvokos:

7.1. Centrinė viešųjų pirkimų informacinė sistema (toliau – CVP IS) – Viešųjų pirkimų tarnybos tvarkoma informacinė sistema, skirta suteikti elektronines priemones viešųjų pirkimų skelbimams ir ataskaitoms teikti ir tvarkyti, viešųjų pirkimų procedūroms atlikti ir informacijai apie viešuosius pirkimus skelbti internete;

7.2. struktūrinis padalinys – Bendrovės savarankiškas padalinys, vykdantis pirkimus pagal jam suteiktus įgaliojimus;

7.3. ekspertas – Bendrovės darbuotojas, turintis specialių žinių ir patirties vertinamo objekto srityje, arba kitas ūkio subjektas, kurio ūkinė veikla susijusi su paslaugų vertinamo objekto srityje teikimu;

7.4. pagrindinės pirkimo sąlygos – pirkimo objektas, prekių pristatymo, paslaugų suteikimo, darbų atlikimo vieta ir terminai, kiekis ar apimtis, apmokėjimo sąlygos;

7.5. pirkimo dokumentai – Bendrovės pateikiami tiekėjams dokumentai ir duomenys, apibūdinantys perkamą objektą ir pirkimo sąlygas: skelbimas, kvietimas, techninė specifikacija, aprašomieji dokumentai, pirkimo sutarties sąlygos ar pirkimo sutarties projektas (jeigu parengtas), kiti dokumentai ir dokumentų paaiškinimai (patikslinimai);

7.6. pirkimo iniciatorius – Bendrovės struktūrinio padalinio vadovas arba jo įgaliotas darbuotojas, kuris nurodė poreikį įsigyti reikalingas prekes, paslaugas ar darbus;

7.7. pirkimo objektas - prekės, paslaugos ar darbai;

7.8. pirkimų organizatorius – Bendrovės generalinio direktoriaus įsakymu įgaliotas struktūrinio padalinio darbuotojas, kuris Taisyklių nustatyta tvarka organizuoja ir atlieka pirkimus;

7.9. pirkimų komisija - Bendrovės generalinio direktoriaus įsakymu sudaryta Pirkimų komisija, veikianti pagal jai suteiktus įgaliojimus;

7.10. techninė specifikacija - pirkimo objekto pavadinimas ir jo apibūdinimas, nurodant jo savybes, kokybės ar kitus reikalavimus, reikalingą kiekį ar apimtį, atsižvelgiant į visą pirkimo sutarties trukmę su galimais pratęsimais;

7.11. tiekėjas (prekių tiekėjas, paslaugų teikėjas, rangovas) – kiekvienas ūkio subjektas – fizinis asmuo, juridinis asmuo ar tokių asmenų grupė – galintis pasiūlyti arba siūlantis prekes, paslaugas ar darbus;

7.12. kitos Taisyklėse vartojamos sąvokos atitinka Viešųjų pirkimų įstatyme vartojamas sąvokas.

**II. SUPAPRASTINTUS PIRKIMUS ATLIEKANTYS ASMENYS**

8. Supaprastintus pirkimus atlieka pirkimų komisija, o mažos vertės pirkimus - pirkimų organizatoriai.

9. Mažos vertės pirkimus, kurių vertė yra didesnė nei 50 000 Lt, gali atlikti ir pirkimų komisija, jeigu to pageidauja pirkimo iniciatorius arba pirkimų organizatorius.

10. Pirkimo iniciatorius, pirkimų organizatorius, pirkimų komisijos narys, ekspertas prieš pradėdami darbą, privalo pasirašyti nešališkumo deklaraciją ir konfidencialumo pasižadėjimą.

11. Pirkimų komisija sudaroma vadovaujantis Viešųjų pirkimų įstatymo 16 straipsniu. Pirkimų komisija dirba pagal darbo reglamentą, kuris tvirtinamas Bendrovės generalinio direktoriaus įsakymu.

12. Viešųjų pirkimų įstatymo 14 straipsnyje nustatyta tvarka Bendrovė supaprastinto pirkimo procedūroms iki pirkimo sutarties sudarymo organizuoti ir atlikti gali įgalioti kitą perkančiąją organizaciją arba pagal kitos perkančiosios organizacijos įgaliojimus organizuoti ir atlikti pirkimo procedūras iki pirkimo sutarties sudarymo.

13. Bendrovė gali vykdyti supaprastintus pirkimus per centrinę perkančiąją organizaciją arba iš jos (jei centrinė perkančioji organizacija sudariusi atitinkamų prekių, paslaugų ar darbų preliminariąsias sutartis).

**III. SUPAPRASTINTŲ PIRKIMŲ ATLIKIMO ETAPAI**

14. Supaprastinti pirkimai atliekami Taisyklėse nustatyta tvarka, kuri apima šiuos pirkimo etapus:

14.1. Metinį pirkimų planavimą.

14.2. Pirkimo iniciavimą.

14.3. Pirkimo procedūrų organizavimą ir vykdymą:

14.3.1. pirkimo būdo parinkimą ir pirkimo dokumentų parengimą;

14.3.2. pirkimo ir pirkimo dokumentų paskelbimą;

14.3. 3. pirkimo dokumentų paaiškinimą, patikslinimą;

14.3.4. tiekėjų paraiškų ir/ar pasiūlymų gavimą;

14.3.5. paraiškų ir/ar pasiūlymų nagrinėjimą ir vertinimą;

14.3.6. derybas dėl kainos ir kitų pirkimo sąlygų.

14.4. Pirkimo sutarties sudarymą.

14.5. Informacijos ir ataskaitų apie pirkimą pateikimą.

**IV. METINIS PIRKIMŲ PLANAVIMAS**

15. Bendrovė rengia ir tvirtina einamaisiais kalendoriniais metais planuojamų vykdyti viešųjų pirkimų planą, kurį Bendrovės atsakingas darbuotojas ne vėliau kaip iki einamųjų metų kovo 15 dienos paskelbia CVP IS ir Bendrovės internetiniame tinklalapyje Viešųjų pirkimų tarnybos nustatyta tvarka.

16. Atsižvelgiant į Bendrovės poreikius, patvirtintas Bendrovės einamaisiais kalendoriniais metais planuojamų vykdyti viešųjų pirkimų planas gali būti tikslinamas. Bendrovės atsakingas darbuotojas patikslintą viešųjų pirkimų planą nedelsiant skelbia CVP IS ir Bendrovės internetiniame tinklalapyje.

**V. PIRKIMO INICIAVIMAS**

17. Pirkimą inicijuoja pirkimo iniciatorius. Jis parengia techininę specifikaciją ir pirkimo užduotį.

18. Techninėje specifikacijoje apibūdinamos pirkimo objekto savybės. Techninė specifikacija rengiama pagal Viešųjų pirkimų įstatymo 25 straipsnio reikalavimus (išskyrus mažos vertės pirkimus) ir turi užtikrinti konkurenciją bei nediskriminuoti tiekėjų. Techninė specifikacija rengiama lietuvių kalba. Papildomai techninė specifikacija gali būti rengiama ir kitomis kalbomis.

19. Pirkimo užduotyje nustatomos pagrindinės pirkimo sąlygos, nurodoma apskaičiuota numatomo pirkimo vertė bei pirkimo kodas. Tuo atveju, kai Bendrovė įgalioja kitą perkančiąją organizaciją organizuoti pirkimus ir atlikti pirkimų procedūras, pirkimo kodas derinamas su įgaliotąja organizaciją.

20. Techninę specifikaciją ir pirkimo užduotį tvirtina pirkimo iniciatoriaus - struktūrinio padalinio vadovas pagal jam suteiktus įgaliojimus. Šie patvirtinti dokumentai pateikiami Bendrovės atsakingam darbuotojui arba įgaliotajai organizacijai (tuo atveju, kai Bendrovė įgalioja kitą perkančiąją organizaciją organizuoti pirkimus ir atlikti pirkimų procedūras).

21. Numatomo pirkimo vertė apskaičiuojama remiantis Viešųjų pirkimų įstatymo 9 straipsnio reikalavimais pagal Viešųjų pirkimų tarnybos patvirtintą pirkimo vertės skaičiavimo metodiką. Bendrovėje atliekamų pirkimų verčių apskaitą veda Bendrovės atsakingas darbuotojas.

**VI. SUPAPRASTINTŲ PIRKIMŲ BŪDAI**

22. Pirkimų komisija supaprastintą pirkimą gali atlikti bet kuriuo pirkimo būdu:

22.1. skelbiamų supaprastintų derybų;

22.2. neskelbiamų supaprastintų derybų;

22.3. tiekėjų apklausos.

23. Pirkimų komisija, atlikdama pirkimą skelbiamų supaprastintų derybų būdu, apie pirkimą privalo paskelbti viešai Taisyklėse nustatyta tvarka.

24. Atliekant pirkimą supaprastintų neskelbiamų derybų arba tiekėjų apklausos būdu, pirkimų komisija raštu tiesiogiai kreipiasi į potencialius tiekėjus ir kviečia dalyvauti pirkimo procedūrose bei pateikti pasiūlymus pageidaujamų įsigyti prekių, paslaugų ar darbų pirkimui.

25. Atliekant pirkimą neskelbiamų supaprastintų derybų arba tiekėjų apklausos būdu, dalyvauti pirkimo procedūrose turi būti kviečiami ne mažiau kaip 3 tiekėjai.

26. Atliekant pirkimą neskelbiamų supaprastintų derybų arba tiekėjų apklausos būdu dalyvauti pirkimo procedūrose gali būti kviečiami mažiau kaip 3 tiekėjai, jeigu yra bent viena iš šių sąlygų:

26.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

26.2. atliekant pirkimą, apie kurį buvo skelbta, nebuvo pateikta nė vieno pasiūlymo (nė vienos paraiškos) arba nebuvo nė vieno keliamus reikalavimus atitinkančio pasiūlymo, arba buvo pasiūlytos per didelės Bendrovei nepriimtinos kainos, o pirkimo sąlygos iš esmės nekeičiamos;

26.3. dėl techninių ar meninių priežasčių arba dėl priežasčių, susijusių su išimtinių teisių apsauga, arba dėl objektyvių aplinkybių patiekti prekes, suteikti paslaugas ar atlikti darbus gali tik konkretus tiekėjas ir nėra jokios kitos alternatyvos;

26.4. dėl įvykių, kurių Bendrovė negalėjo iš anksto numatyti, būtina skubiai įsigyti prekių, paslaugų ar darbų;

26.5. iš socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, įmonių, kuriose dirba daugiau kaip 50 procentų neįgaliųjų, ir įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, perkamos jų pagamintos prekės, teikiamos paslaugos ar atliekami darbai;

26.6. atskiroms pirkimo dalims, kai perkamos panašios prekės, paslaugos ar perkami darbai yra suskirstyti į atskiras dalis, kurių kiekvienai numatoma sudaryti atskirą pirkimo sutartį, jei bendra tokių dalių vertė be pridėtinės vertės mokesčio yra ne didesnė nei 10 procentų bendros visų pirkimo dalių vertės perkant panašias prekes ir paslaugas ir 1,5 procento – perkant darbus;

26.7. Bendrovė pagal ankstesnę sutartį iš kokio nors tiekėjo pirko prekių arba paslaugų ir nustatė, kad iš jo tikslinga pirkti prekes ar paslaugas papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniais būtų nepriimtini, nes Bendrovei įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar suteiktomis paslaugomis arba patirtų nuostolių;

26.8. kai dėl aplinkybių, kurių nebuvo galima numatyti, paaiškėja, kad reikalingi papildomi darbai ar paslaugos, kurie nebuvo įrašyti į anksčiau sudarytą pirkimo sutartį ir kurių techniškai, ekonomiškai ar dėl kitų aplinkybių neįmanoma atskirti nuo pagrindinės pirkimo sutarties, nesukeliant didelių nepatogumų Bendrovei, arba kuriuos nors ir galima atskirti nuo pagrindinės sutarties, tačiau jie yra būtini pagrindinei pirkimo sutarčiai vykdyti vėlesniuose etapuose su sąlyga, kad papildoma pirkimo sutartis sudaroma su paslaugų teikėju arba rangovu, vykdančiu pagrindinę pirkimo sutartį;

26.9. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą, kurį skelbiant buvo atsižvelgta į tokių papildomų pirkimų vertę, apie galimybę pirkti papildomai buvo nurodyta skelbime apie pirkimą, o visi minimi pirkimai skirti tam pačiam projektui vykdyti;

26.10. prekės ir paslaugos yra perkamos naudojant reprezentacinėms išlaidoms skirtas lėšas;

26.11. kai perkamos prekės, paslaugos reikalingos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

26.12. prekių biržoje perkamos kotiruojamos prekės;

26.13. perkami archyvų ar bibliotekų dokumentai, prenumeruojami laikraščiai ir žurnalai;

26.14. ypač palankiomis sąlygomis prekės perkamos iš bankrutuojančių, likviduojamų,

restruktūrizuojamų ar sustabdžiusių veiklą ūkio subjektų;

26.15. kai prekės perkamos iš valstybės rezervo;

26.16. perkamos licencijos naudotis bibliotekiniais dokumentais ar duomenų (informacinėmis) bazėmis;

26.17. perkamos reklamos paslaugos reklamuotis konkrečiame leidinyje ir/ar renginyje;

26.18. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

26.19. perkamos mokslo ir studijų institucijų mokslo, studijų programų, meninės veiklos paslaugos;

26.20. perkamos literatūros, mokslo ar meno kūrinių autorių, atlikėjų ar jų kolektyvo paslaugos, taip pat mokslo, kultūros ir mokslo sričių projektų vertinimo paslaugos;

26.21. kai perkamos valstybės registrų tvarkytojų, notarų, teismo antstolių teikiamos paslaugos;

26.22. perkamos oro transporto paslaugos;

26.23. perkamos Bendrovės darbuotojų švietimo ir profesinio lavinimo paslaugos;

26.24. perkamos sveikatos ir socialinės paslaugos Bendrovės darbuotojams;

26.25. kai apklausti 3 tiekėjus neįmanoma arba netikslinga;

26.26. prekės, paslaugos ar darbai perkami pagal motyvuotą Bendrovės generalinio direktoriaus ir/arba valdybos sprendimą pagal jiems suteiktus įgaliojimus.

27. Pirkimų komisija, atlikdama pirkimus, Viešųjų pirkimų įstatymo nustatyta tvarka gali taikyti elektronines procedūras – elektroninį aukcioną ir dinaminę pirkimo sistemą.

**VII. PIRKIMO DOKUMENTAI**

28. Pirkimo dokumentus (išskyrus techninę specifikaciją) rengia pirkimų komisija.

29. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

30.Pirkimo dokumentai turi būti tikslūs ir aiškūs, be dviprasmybių, kad tiekėjai galėtų pateikti pasiūlymus, o Bendrovė nupirkti tai, ko reikia.

31. Pirkimo dokumentuose, atsižvelgiant į supaprastintą pirkimo būdą, gali būti nurodyta:

31.1. perkamų prekių, paslaugų ar darbų pavadinimai, prekių kiekis (paslaugų, darbų apimtys), teiktinų su prekėmis (darbais) susijusių paslaugų pobūdis, prekių tiekimo, paslaugų teikimo, darbų atlikimo terminai, šių terminų pratęsimo galimybė, kita pirkimo objektui apibūdinti reikalinga informacija;

31.2. techninė specifikacija;

31.3. informacija, ar leidžiama pateikti pasiūlymus parduoti tik dalį prekių, paslaugų ar darbų, dalies ar dalių, dėl kurių galima pateikti atskirus pasiūlymus, apibūdinimas;

31.4. informacija, ar leidžiama pateikti alternatyvius pasiūlymus, šių pasiūlymų reikalavimai;

31.5. informacija, kaip turi būti apskaičiuota ir išreikšta pasiūlymuose nurodoma kaina. Į kainą turi būti įskaitytos visos išlaidos ir mokesčiai. Nurodoma, kokia valiuta turi būti išreikšta kaina;

31.6. tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikusiems tiekėjams, kvalifikacijos vertinimo tvarka;

31.7. kvalifikacinės atrankos kriterijai bei tvarka, mažiausias kandidatų, kuriuos Bendrovė atrinks ir pakvies pateikti pasiūlymus, skaičius;

31.8. dokumentų sąrašas ir informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus (nurodoma tais atvejais, jeigu tiekėjams nustatomi kvalifikaciniai reikalavimai);

31.9. galimybė derėtis dėl kainos ir kitų pasiūlymo sąlygų atliekant pirkimą tiekėjų apklausos būdu;

31.10. pasiūlymų ir/ar paraiškų rengimo ir pateikimo reikalavimai ir terminai. Atliekant pirkimą skelbiamų supaprastintų derybų būdu, paraiškų (kai taikoma tiekėjų kvalifikacinė atranka) ir pasiūlymų pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS dienos. Jeigu numatoma paraiškas ir/ar pasiūlymus priimti naudojant CVP IS ir kitas elektronines priemones, - informacija apie reikalavimus, būtinus paraiškoms ir/ar pasiūlymams pateikti elektroniniu būdu;

31.11. reikalavimas tiekėjui nurodyti, kuri paraiškoje ir/ar pasiūlyme nurodyta informacija yra konfidenciali;

31.12. jeigu pirkimo dokumentuose nurodoma Bendrovės konfidenciali informacija - reikalavimai, kurie apsaugotų Bendrovės techninėje specifikacijoje teikiamos informacijos konfidencialų pobūdį;

31.13. pasiūlymo galiojimo terminas;

31.14. pasiūlymų galiojimo užtikrinimo (kai reikalaujama pateikti pasiūlymo galiojimo užtikrinimą) ir pirkimo sutarties įvykdymo užtikrinimo reikalavimai;

31.15. būdai, kuriais tiekėjai gali prašyti pirkimo dokumentų paaiškinimų, ir sąlygos;

31.16. pasiūlymų keitimo ir atšaukimo tvarka;

31.17. jeigu leidžiama pasitelkti trečiuosius asmenis pirkimo sutarčiai vykdyti - reikalavimas, kad tiekėjas savo pasiūlyme nurodytų, kokius subtiekėjus ir kokiai pirkimo daliai atlikti jis ketina pasitelkti;

31.18. vokų su pasiūlymais atplėšimo ar susipažinimo su CVP IS ar kitomis elektroninėmis priemonėmis pateiktais pasiūlymais vieta ir laikas (data, valanda ir minutė) ir tvarka;

31.19. pasiūlymų vertinimo kriterijai, vertinimo taisyklės ir procedūros. Pirkimo dokumentuose turi būti nurodyta, kad neatmesti pasiūlymai vertinami vienu iš kriterijų: mažiausios kainos arba ekonomiškai naudingiausio pasiūlymo kriterijumi. Perkant teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingas ar panašaus pobūdžio paslaugas, pateikti pasiūlymai gali būti vertinami pagal kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo kriterijumi;

31.20. informacija, kad pasiūlymai bus vertinami litais. Jeigu pasiūlymuose kainos nurodytos užsienio valiuta, jos bus perskaičiuojamos litais pagal Lietuvos banko nustatytą ir paskelbtą lito ir užsienio valiutos santykį paskutinę pasiūlymų pateikimo termino dieną;

31.21. siūlomos pasirašyti pirkimo sutarties sąlygos arba pirkimo sutarties projektas, jeigu jis yra parengtas;

31.22. darbuotojų arba komisijos nario (narių), kurie įgalioti palaikyti ryšį su tiekėjais ir gauti iš jų (ne tarpininkų) su pirkimo procedūromis susijusius pranešimus, pareigos, vardai, pavardės, adresai, telefonų ir/ar faksų numeriai, elektroninio pašto adresai;

31.23. kita reikalinga informacija apie pirkimo sąlygas ir procedūras.

32. Pirkimo dokumentuose, išskyrus mažos vertės pirkimus, turi būti nurodytas reikalavimas pateikti Lietuvos Respublikos Vyriausybės įgaliotos institucijos nustatytos formos tiekėjo deklaraciją, kurioje turi būti nurodyta, kad tiekėjas nedavė ir neketina duoti komisijos nariams, ekspertams Bendrovės vadovams, darbuotojams ar kitų tiekėjų atstovams pinigų, dovanų, nesuteikė kitokių paslaugų ar kitokio atlygio už sudarytas ar nesudarytas sąlygas, susijusias su palankiais veiksmais laimėti pirkimus; su kokiais ūkio subjektais tiekėjas yra susijęs Lietuvos Respublikos konkurencijos įstatymo 3 straipsnio 12 dalyje nustatytais būdais, ir patvirtinama, kad jeigu vienas ar keli iš jo nurodytų ūkio subjektų, su kuriais jis yra susijęs, dalyvauja pirkime ar pateikia savarankišką pasiūlymą (pasiūlymus), tiekėjas šiame pirkime veikia nepriklausomai nuo jų ir jie laikytini konkurentais; kad tiekėjas nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Viešųjų pirkimų įstatymo 3 straipsnyje nurodytus principus.

33.  Tiekėjų kvalifikaciniai reikalavimai pirkimo dokumentuose nustatomi vadovaujantis Viešųjų pirkimų įstatymo 32–38 straipsniuose nustatytais reikalavimais.

34. Jeigu pirkimų komisija, pirkimų organizatorius yra pagrįstai įsitikinę, kad tiekėjai yra kompetentingi, patikimi ir pajėgūs įvykdyti pirkimo sąlygas, tai tiekėjų kvalifikacijos neprivaloma tikrinti šiais atvejais:

34.1. atliekant mažos vertės pirkimus;

34.2. atliekant pirkimus, nurodytus Taisyklių 26 punkte;

34.3. kviečiant pateikti pasiūlymus tiekėjus, kurie yra registruoti Viešųjų pirkimų tarnybos oficialiame patvirtintų tiekėjų sąraše.

VIII. SUPAPRASTINTŲ PIRKIMŲ PASKELBIMAS

35. Bendrovė apie supaprastintą pirkimą skelbiamų derybų būdu privalo paskelbti CVP IS pagal Viešųjų pirkimų tarnybos nustatytus reikalavimus. Kartu su skelbimu paskelbiami pirkimo dokumentai, kuriuos įmanoma pateikti elektroninėmis priemonėmis, įskaitant technines specifikacijas. Skelbimą apie pirkimą ir pirkimo dokumentus CVP IS paskelbia Bendrovės atsakingas darbuotojas, kuriam priskirtas konkretus prekių, paslaugų ar darbų pirkimas arba įgaliota kita perkančioji organizacija. Jeigu pirkimo dokumentų neįmanoma paskelbti CVP IS, jų pateikimo sąlygos nurodomos skelbime apie pirkimą. Nepaskelbti pirkimo dokumentai pateikiami to paprašiusiam tiekėjui per skelbime nustatytą terminą, raštu ar telefonu gavus tiekėjo paraišką dalyvauti pirkimo procedūrose.

36. Skelbimai gali būti papildomai skelbiami Bendrovės internetiniame tinklalapyje ar kitomis priemonėmis. Šie skelbimai negali būti paskelbti anksčiau, negu „Valstybės žinių“ priede „Informaciniai pranešimai“. To paties skelbimo turinys turi būti tapatus.

37. Pirkimų komisija, atlikdama pirkimą neskelbiamų supaprastintų derybų ar tiekėjų apklausos būdu, pirkimo dokumentus tiekėjams privalo pateikti kartu su kvietimu pateikti pasiūlymus. Pirkimo dokumentai gali būti pateikti CVP IS, asmeniškai, siunčiami, faksu, elektroniniu paštu. Pirkimo dokumentų pateikimo data laikoma jų paskelbimo CVP IS data, o kai jie siunčiami faksu arba elektroniniu paštu – jų išsiuntimodata.

38. Tiekėjo prašymu Bendrovė privalo paaiškinti pirkimo dokumentus. Pirkimo dokumentų paaiškinimai pateikiami pirkimo dokumentuose nurodytomis sąlygomis ir per nustatytus terminus. Jei pirkimo dokumentai buvo paskelbti CVP IS, Bendrovės interneto tinklalapyje, ten pat paskelbiami pirkimo dokumentų paaiškinimai. Kitais atvejais pirkimo dokumentų paaiškinimai siunčiami faksu arba elektroniniu paštu. Pateikiant pirkimo dokumentų paaiškinimus, nenurodoma iš ko gautas prašymas pateikti paaiškinimą.

39. Nepasibaigus pasiūlymų pateikimo terminui, pirkimų komisija turi teisę savo iniciatyva paaiškinti (patikslinti) pirkimo dokumentus. Jei pirkimo dokumentai buvo paskelbti CVP IS, Bendrovės interneto tinklalapyje, ten pat paskelbiami pirkimo dokumentų paaiškinimai (patikslinimai). Kitais atvejais pirkimo dokumentų paaiškinimai (patikslinimai) siunčiami pirkimo dokumentus įsigijusiems tiekėjams faksu arba elektroniniu paštu.

40. Pirkimų komisija, turi teisę nukelti pasiūlymų (paraiškų) galutinę pateikimo datą, jeigu yra nors viena iš šių sąlygų:

40.1. Taisyklių 39 punkte nustatytu atveju;

40.2. paaiškėjus aplinkybėms, dėl kurių būtina pakeisti pirkimo dokumentuose nurodytas sąlygas;

40.3. motyvuotu tiekėjo prašymu.

41. Bendrovė, sudariusi pirkimo sutartį dėl Taisyklių 1 priede nurodytų paslaugų, kai pirkimo vertė ne mažesnė, negu nustatyta tarptautinio pirkimo riba, ne vėliau kaip per 48 dienas po pirkimo sutarties sudarymo privalo pateikti skelbimą apie sudarytą sutartį Viešųjų pirkimų tarnybai jos nustatyta tvarka. Skelbime turi būti nurodyta, ar Bendrovė sutinka, kad šis skelbimas būtų paskelbtas.

**IX. PARAIŠKŲ IR PASIŪLYMŲ PATEIKIMAS**

42. Tiekėjų paraiškos ir pasiūlymai privalo atitikti pirkimo dokumentuose nustatytus reikalavimus. Tiekėjai paraiškas ir pasiūlymus privalo pateikti pirkimo dokumentuose nustatyta tvarka ir terminais.

43. Pirkimo dokumentuose turi būti nurodyta, kad iki pasiūlymų pateikimo galutinio termino pabaigos tiekėjas turi teisę keisti arba atšaukti savo pasiūlymą, neprarasdamas pasiūlymo galiojimo užtikrinimo (jeigu reikalaujama pateikti pasiūlymo galiojimo užtikrinimą).

44. Paraiškų ir/ar pasiūlymų pateikimo reikalavimai privalo būti nurodyti pirkimo dokumentuose. Pavėluotai gauti paraiška ir/ar pasiūlymas nenagrinėjami ir nevertinami.

**X. PARAIŠKŲ IR PASIŪLYMŲ NAGRINĖJIMAS, VERTINIMAS**

45. Paraiškos ir/ar pasiūlymai nagrinėjami ir vertinami konfidencialiai, nedalyvaujant paraiškas ir/ar pasiūlymus pateikusių tiekėjų atstovams.

46. Pirkimų komisija, nagrinėdama paraiškas ir/ar pasiūlymus:

46.1. tikrina, ar tiekėjų paraiškose ir/ar pasiūlymuose pateikti visi pirkimo dokumentuose nurodyti tiekėjų kvalifikaciją patvirtinantys dokumentai ir/ar duomenys, ar tiekėjų kvalifikacija atitinka pirkimo dokumentuose nustatytus minimalius kvalifikacijos reikalavimus (tuo atveju, jei pirkimo dokumentuose numatyta tikrinti tiekėjų kvalifikaciją). Jeigu nustatoma, kad tiekėjas pateikė ne visus jo kvalifikaciją patvirtinančius dokumentus ir/ar duomenis arba pateikti kvalifikaciją patvirtinantys dokumentai ir/ar duomenys yra neišsamūs arba netikslūs, privaloma prašyti tiekėjo juos papildyti ir/ar patikslinti per pirkimo dokumentuose nustatytą terminą;

46.2. tikrina, ar paraiška ir/ar pasiūlymas atitinka pirkimo dokumentuose nustatytus reikalavimus;

46.3. radus pasiūlyme nurodytos kainos apskaičiavimo aritmetinių klaidų, privalo paprašyti dalyvių per nurodytą terminą ištaisyti pasiūlyme pastebėtas aritmetines klaidas, nekeičiant pasiūlymo kainos. Jei dalyvis per nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

46.4. kai pateiktame pasiūlyme nurodoma neįprastai maža kaina, turi teisę, o ketindama atmesti pasiūlymą – privalo pareikalauti iš tiekėjo raštiško kainos sudėtinių dalių pagrindimo;

46.5. tikrina, ar pasiūlytos ne per didelės, Bendrovei nepriimtinos kainos.

47. Iškilus klausimams dėl pasiūlymų turinio, pirkimų komisija gali prašyti, kad dalyviai raštu pateiktų paaiškinimus nekeisdami pasiūlymų esmės.

48. Jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais.

49. Paraiška ar pasiūlymas turi būti atmesti esant nors vienai iš šių sąlygų:

49.1. paraišką ar pasiūlymą pateikęs tiekėjas neatitinka pirkimo dokumentuose nustatytų minimalių kvalifikacijos reikalavimų;

49.2. tiekėjas savo paraiškoje ar pasiūlyme pateikė ne visus arba netikslius ar neišsamius jo kvalifikaciją patvirtinančius dokumentus ir/ar duomenis ir komisijai paprašius, tiekėjas per pirkimo komisijos nustatytą terminą nepapildė ir/ar nepatikslino netikslių ir neišsamių kvalifikacijos duomenų;

49.3. paraiška ar pasiūlymas neatitinka pirkimo dokumentuose nustatytų reikalavimų;

49.4. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, Bendrovei nepriimtinos kainos;

49.5. buvo pasiūlyta neįprastai maža kaina ir tiekėjas pirkimų komisijos prašymu iki nurodyto termino nepateikė raštiško kainos sudėtinių dalių pagrindimo arba kitaip nepagrindė neįprastai mažos kainos.

49.6. pirkimų komisijos prašymu iki nurodyto termino tiekėjas neištaisė aritmetinių klaidų.

50. Pirkimų komisija pagal pirkimo dokumentuose nustatytus kriterijus ir tvarką įvertina pateiktus pasiūlymus ir priima sprendimą dėl laimėjusio pasiūlymo bei ne vėliau kaip per 3 darbo dienas faksu arba elektroniniu paštu informuoja pasiūlymus pateikusius tiekėjus. Tais atvejais, kai vertinant ekonomiškai naudingiausio pasiūlymo vertinimo kriterijumi, kelių tiekėjų pasiūlymų ekonominis naudingumas yra vienodas, vertinant mažiausios kainos kriterijumi – kelių tiekėjų kaina yra vienoda, laimėjusiu pasiūlymu pripažįstamas anksčiau pateiktas pasiūlymas. Pirkimo rezultatai nurodomi pirkimų komisijos protokole.

51. Bet kuriuo metu iki pirkimo sutarties sudarymo galima nutraukti pirkimo procedūras, jeigu atsirado aplinkybių, kurių nebuvo galima numatyti. Spredimą dėl pirkimo procedūrų nutraukimo priima pirkimų komisija, pirkimų organizatorius pagal jiems suteiktus įgaliojimus.

**XI. DERYBOS**

52. Atliekant pirkimus skelbiamų supaprastintų arba neskelbiamų supaprastintų derybų būdu, pirkimų komisija kviečia tiekėjus derėtis dėl pirkimo sutarties sąlygų. Tuo atveju, kai tikrinama tiekėjų kvalifikacija, derėtis kviečiami visi tiekėjai, kurie atitinka pirkimo dokumentuose nustatytus minimalius kvalifikacijos reikalavimus, o jeigu pirkimo dokumentuote numatyta tiekėjų kvalifikacinė atranka – tai derėtis kviečiami ne mažiau kaip 3 tiekėjai. Jeigu minimalius kvalifikacijos reikalavimus atitinka mažiau kaip 3 tiekėjai, tai deramasi su visais minimalius kvalifikacinius reikalavimus atitinkančiais tiekėjais. Kai šiose Taisyklėse nustatytais atvejais tiekėjų kvalifikacija nėra tikrinama, derėtis kviečiami visi pasiūlymus pateikę tiekėjai.

53. Derybos gali būti vykdomos keliais etapais, jei tai numatyta pirkimo dokumentuose. Derybos gali būti vykdomos susitinkant su dalyviu, taip pat telefoninės arba internetinės konferencijos būdu. Derybos vedamos su kiekvienu dalyviu atskirai ir protokoluojamos. Visiems derybų dalyviams taikomi vienodi reikalavimai ir suteikiamos vienodos galimybės. Tiekėjų galutiniai pasiūlymai yra šalių pasirašyti derybų protokolai ir pirminiai pasiūlymai, kiek jie nebuvo pakeisti derybų metu. Derybų protokolą pasirašo derybose dalyvavę pirkimų komisijos nariai ir derybų dalyvio įgaliotas asmuo.

**XII. MAŽOS VERTĖS PIRKIMŲ YPATUMAI**

54. Pirkimų organizatorius mažos vertės pirkimus atlieka tiekėjų apklausos būdu ir kviečia pateikti pasiūlymus ne mažiau kaip 3 tiekėjus. Taisyklių 26 punkte nurodytais atvejais pateikti pasiūlymus gali būti kviečiami mažiau kaip 3 tiekėjai.

55. Pirkimų organizatorius mažos vertės pirkimus gali atlikti raštu arba žodžiu. Rašytiniais kvietimais laikomi tie kvietimai, kurie siunčiami faksu, elektroniniu paštu. Žodiniais kvietimais laikomi tie kvietimai, kurie perduodami žodžiu, telefonu. Pirkimų organizatorius gali pasinaudoti viešai tiekėjų pateikta informacija (pvz. reklama internete ar kita) apie siūlomas prekes, paslaugas ar darbus. Toks informacijos gavimas prilyginamas žodinei tiekėjų apklausai.

56. Pirkimų organizatorius rašytiniame kvietime nurodo tą Taisyklių 31 punkte nurodytą informaciją, kuri reikalinga pirkimui atlikti. Kvietime gali būti nurodyta, kad dėl kainos ir kitų pirkimo sąlygų bus deramasi.

57. Pirkimų organizatorius pirkimą gali atlikti žodžiu tais atvejais, kai pirkimo objektą ir kitas pirkimo sąlygas galima išsamiai, aiškiai apibūdinti žodžiu. Atliekant pirkimą žodžiu, gali būti deramasi dėl kainos ir kitų pirkimo sąlygų.

58. Pirkimų organizatorius tiekėjų pasiūlymus nagrinėja ir vertina pagal Taisyklių X skyriuje nustatytus reikalavimus. Pirkimų organizatorius turi teisę kviestis ekspertus.

59. Pirkimų organizatorius, atlikęs pirkimą, privalo nedelsiant pateikti Bendrovės atsakingam darbuotojui užpildytą Tiekėjų apklausos pažymą pagal Taisyklių 2 priede pateiktą formą ir kitus su pirkimu susijusius dokumentus. Toks reikalavimas netaikomas tais atvejais, kai pirkimo vertė yra mažesnė kaip 500 Lt.

XIII. PIRKIMO SUTARTIS

60. Pirkimo sutartis sudaroma su tiekėju, kurio pasiūlymas pripažintas laimėjusiu. Pirkimo sutartis sudaroma pagal pirkimo dokumentuose arba pirkimo organizatoriaus žodiniame kvietime nurodytas pagrindines pirkimo sąlygas arba prie pirkimo dokumentų pridėtą pirkimo sutarties projektą, jeigu jis buvo parengtas.

61. Pirkimo sutartis gali būti sudaroma žodžiu, kai pirkimo sutarties vertė yra mažesnė kaip 5000 Lt ir sutartinių įsipareigojimų įvykdymą nebūtina užtikrinti Lietuvos Respublikos civiliniame kodekse nustatytais prievolių įvykdymo užtikrinimo būdais.

62. Pirkimo sutartis negali būti sudaryta, kol nesibaigė Viešųjų pirkimų įstatyme nustatyti tiekėjų pretenzijų pateikimo ir ieškinio pareiškimo terminai, išskyrus šiuos atvejus:

62.1. kai pirkimo sutartis sudaroma taikant dinaminę pirkimo sistemą;

62.2. kai pasiūlymą pateikia tik vienas tiekėjas;

62.3. kai pasiūlymas buvo pateiktas žodžiu;

62.4. kai pirkimo sutarties vertė mažesnė kaip 5000 Lt.

63. Pirkimo sutarties sąlygos sutarties galiojimo laikotarpiu gali būti keičiamos be Viešųjų pirkimų tarnybos sutikimo, jei jas pakeitus nebus pažeisti Viešųjų pirkimų įstatyme numatyti viešųjų pirkimų principai bei galimi pirkimo sutarties sąlygų pakeitimai ir jų keitimo sąlygos įrašytos į pirkimo dokumentus ir pirkimo sutartį, o kai pirkimą atlieka pirkimo organizatorius žodžiu – pirkimo sutarties pakeitimo sąlygos yra įrašytos į pirkimo sutartį.

**XIV. ATASKAITŲ VIEŠŲJŲ PIRKIMŲ TARNYBAI PATEIKIMAS**

64. Bendrovė privalo Viešųjų pirkimų tarnybai raštu pateikti:

64.1. kiekvieno supaprastinto pirkimo (išskyrus mažos vertės pirkimus) procedūrų ataskaitą. Ši ataskaita pildoma dalimis CVP IS Viešųjų pirkimų tarnybos nustatyta tvarka ir terminais ir baigiama pildyti ne vėliau kaip per 5 darbo dienas pasibaigus pirkimui;

64.2. visų per kalendorinius metus atliktų pirkimų, kai pagal preliminariąsias sutartis sudaromos pagrindinės sutartys, ir visų per kalendorinius metus atliktų mažos vertės pirkimų ataskaitą. Šioje ataskaitoje turi būti nurodyti duomenys apie visus per kalendorinius metus atliktus pirkimus pagal Viešųjų pirkimų įstatymo 91 straipsnio reikalavimus. Ataskaitos pateikiamos per 30 dienų, pasibaigus ataskaitiniams kalendoriniams metams;

64.3. kiekvienos įvykdytos ar nutrauktos pirkimo sutarties ataskaitą, išskyrus ataskaitą, sudarytą atliekant mažos vertės pirkimus ar atliekant pirkimus pagal sudarytą preliminariąją sutartį, ne vėliau kaip per 14 dienų nuo pirkimo sutarties (preliminariosios sutarties) įvykdymo ar nutraukimo.

65. Taisyklių 64 punkte nurodytas ataskaitas Viešųjų pirkimų tarnybai pateikia Bendrovės atsakingas darbuotojas.

Xv. PRETENZIJŲ NAGRINĖJIMAS

66. Nagrinėjamos visos tiekėjų pretenzijos, gautos iki pirkimo sutarties sudarymo. Pretenzijas nagrinėja pirkimų komisija, pirkimų organizatorius.

67. Gavus tiekėjo rašytinę pretenziją, pirkimų komisija, pirkimų organizatorius sustabdo pirkimo procedūras, kol pretenzija bus išnagrinėta ir priimtas sprendimas. Pirkimo procedūros nestabdomos, jeigu jas sustabdžius Bendrovė ar tiekėjas patirtų daug didesnių nuostolių už tuos, kuriuos galėtų patirti pretenziją pateikęs tiekėjas ir tik gavus Viešųjų pirkimų tarnybos sutikimą.

68. Pirkimo procedūrų terminai privalo būti pratęsti pirkimo procedūrų sustabdymo laikui.

69. Pirkimų komisija, pirkimų organizatorius privalo gauti Bendrovės teisininko išvadą dėl pretenzijos pagrįstumo. Priėmus sprendimą dėl pretenzijos, pirkimo procedūros tęsiamos. Jei dėl pretenzijų nagrinėjimo pratęsiami anksčiau tiekėjams pranešti pirkimo procedūrų terminai, apie tai tiekėjams turi būti išsiųsti pranešimai, nurodant terminų pratęsimo priežastis.

70. Pretenzija turi būti išnagrinėta ir motyvuotas sprendimas priimtas ne vėliau kaip per 5 kalendorines dienas nuo pretenzijos gavimo dienos. Apie priimtą sprendimą ne vėliau kaip kitą darbo dieną turi būti išsiųstas pranešimas pretenziją pateikusiam tiekėjui.

**XVI. BAIGIAMOSIOS NUOSTATOS**

71. Pirkimų komisijos nariai, pirkimų organizatoriai, pakviestieji ekspertai negali suteikti jokios informacijos tretiesiems asmenims apie tiekėjų pateiktų pasiūlymų turinį, išskyrus Lietuvos Respublikos teisės aktų nustatytais atvejais.

72. Pirkimo iniciatoriai, pirkimų komisijos nariai, pirkimų organizatoriai, ekspertai už Taisyklių pažeidimą atsako Lietuvos Respublikos įstatymų nustatyta tvarka.

**XVII. PRIEDAI**

73. Taisyklių priedai:

7.3. 1 priedas. Paslaugų sąrašas.

73.2. 2 priedas. Tiekėjų apklausos pažymos forma.

\_\_\_\_\_\_\_\_\_\_\_\_\_\_\_\_

BALTPOOL UAB

supaprastintų pirkimų taisyklių

1 priedas

**PASLAUGŲ SĄRAŠAS**

|  |  |  |  |
| --- | --- | --- | --- |
| Kategorija | Paslaugų pavadinimas | Kodai pagal Laikinąjį svarbiausią produktų klasifikatorių (CPC) | Kodai pagal Bendrąjį viešųjų pirkimų žodyną (CPV) |
| 17 | Viešbučių ir restoranų paslaugos | 64 | Nuo 55100000-0 iki 55524000-9 ir nuo 98340000-8 iki 98341100-6 |
| 18 | Geležinkelių transporto paslaugos | 711 | Nuo 60200000-0 iki 60220000-6 |
| 19 | Vandens transporto paslaugos | 72 | Nuo 60600000-4 iki 60653000-0 ir nuo 637270000-1 iki 63727200-3 |
| 20 | Pagalbinio  transporto paslaugos | 74 | Nuo 63000000-9 iki 63734000-3 (išskyrus 63711200-08, 63712700-0, 637142710-03, ir nuo 63727000-1iki 63727200-3) ir 98361000-7 |
| 21 | Teisinės paslaugos | 861 | Nuo 79100000-5 iki 79410000-7 |
| 22 | Personalo atrankos ir aprūpinimo paslaugos (išskyrus darbo sutartis) | 872 | Nuo 79600000-0 iki 79635000-4 (išskyrus 79611000-0, 79632000-3, 79633000-00, ir nuo 98500000-8 iki 9514000-9 |
| 23 | Tyrimo ir saugumo paslaugos, išskyrus šarvuotų automobilių paslaugas | 873 (išskyrus 87304) | Nuo 79700000-1 iki 79723000-8 |
| 24 | Švietimo ir profesinio mokymo paslaugos | 92 | Nuo 80100000-5 iki 80660000-8(išskyrus 80533000-9, 80533100-0, 80533200-1) |
| 25 | Sveikatos ir socialinės paslaugos | 93 | 79611000-0 ir nuo 85000000-9 iki 85323000-9 (išskyrus 85321000-5 ir 85322000-2) |
| 26 | Rekreacijos, kultūros ir sporto paslaugos | 96 | Nuo 79995000-5 iki 79995200-7 ir nuo 92000000-1 iki 92700000-8 (išskyrus 92230000-2, 92231000-9, 92232000-6) |
| 27 | Kitos paslaugos |  |  |

Pastaba. Jeigu iškyla CPC ir CPV paslaugų aiškinimo skirtumų, vadovaujamasi CPC.

\_\_\_\_\_\_\_\_\_\_\_\_\_\_\_\_

BALTPOOL UAB

supaprastintų pirkimų taisyklių 2 priedas

**TIEKĖJŲ APKLAUSOS PAŽYMA**

|  |  |  |  |
| --- | --- | --- | --- |
| **Pirkimo data:**  **Pirkimo objekto (prekių, paslaugų ar darbų) pavadinimas :**  **BVPŽ pirkimo kodas:**  **Numatomo pirkimo vertė:**  **Pirkimo objekto trumpas aprašymas ir pagrindinės pirkimo sąlygos:**      … | | | |
| **Vertinimo kriterijus/-ai:** Tiekėjai apklausti raštu ar žodžiu (nereikalinga išbraukti). | | | |
| **Apklausti tiekėjai:** | | | |
| Eil. Nr. | Tiekėjo pavadinimas | Adresas, telefonas, faksas ir pan. (jei žinoma) | Siūlymą pateikusio asmens pareigos, vardas, pavardė (jei žinoma) |
|  |  |  |  |
|  |  |  |  |
|  |  |  |  |
|  |  |  |  |

**Tiekėjų siūlymai:**

|  |  |  |  |  |  |  |
| --- | --- | --- | --- | --- | --- | --- |
| Eil. Nr. | Tiekėjo pavadinimas | Pasiūlymo data |  | | | |
| Pasiūlymo kaina,  Lt su PVM | \*Terminas | Atsiskaitymo sąlygos | Kitos pirkimo sąlygos |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

\*Prekių pristatymo, paslaugų suteikimo, darbų atlikimo data

**Sprendimas dėl laimėjusio pasiūlymo:**

(tiekėjo pavadinimas ir pasiūlymo numeris)

**Pastabos:**

|  |  |  |
| --- | --- | --- |
| **Pirkimų organizatorius:** |  |  |
| (pareigos) | (vardas, pavardė) | (parašas, data) |

|  |  |  |
| --- | --- | --- |
| **SPRENDIMĄ TVIRTINU:** |  |  |
| (pareigos) | (vardas, pavardė) | (parašas, data) |